Rossiyada inspektorga pora bermoqchi bo'lgan o'zbekistonlik haydovchi qo'lga olindi

Rossiyaning Tyumen shahrida inspektorga pora bermoqchi bo'lgan o'zbekistonlik erkak qo'lga olindi. Bu haqda “Tyumen PRO” xabar berdi.
Mazkur hodisa SHerbakova ko'chasida sodir bo'lgan. “VAZ2107” rusumli avtomashinani boshqarayotgan 32 yoshli o'zbekistonlik haydovchi inspektorga 850 rubl miqdorida pora bermoqchi bo'lgan. Mashinaning davlat raqamlari qidiruvga berilgan, avtomobil ro'yxatda turmasligi aniqlangan.
Ta'kidlanishicha, o'zbekistonlik haydovchi politsiyaga fuqarolik olishi kerakligini tushuntirgan, inspektor esa unga pora berishning oqibati haqida gapirgan. Ammo erkak baribir patrul mashinasiga pul solib qo'ygan. Holat yuzasidan inspektor tergov guruhini chaqirgan. Ma'muriy javobgarlikdan qochishga uringan haydovchi jinoiy javobgarlikka tortilgan.
Avvalroq Rossiyada geroin savdosi bilan shug'ullangan o'zbekistonlik yigitlar qo'lga olingandi. Shuningdek, Rossiyada o'zbekistonlik mast erkak shifokorni do'pposlagan.